***Rauland hyttevelforening***

*Stiftet i 1983*

***Uttalelse***

***Fortetting av hyttefeltene Livoll/Flotebu/Farhovd.***

Rauland hyttevelforening er invitert til å uttale seg om den planlagte fortettingen av hyttefeltene på Farhovd, Flotebu og Livoll i Rauland. Vi vil innledningsvis komme med noen generelle betraktninger:

**Om Rauland hyttevelforening.**

Rauland hyttevelforening (RHVF) er den overbyggende hytteeierforeningen for hele Raulandsområdet, fra Raulandsfjell i vest til Bossnuten i øst. I dag har foreningen nærmere 600 medlemmer og vi fortsetter å vokse. Vår hovedoppgave er å ivareta medlemmenes interesser i et område der utbyggingstakten er høyere enn i alle andre hytteområder i Telemark. Undertegnede er for tiden leder i foreningen.

**Om forholdet hyttefolket-kommunen-grunneiere.**

Rauland hyttevelforening er opptatt av å ha et godt og konstruktivt forhold til både kommune, grunneiere og fastboende i Rauland. Som hytteeiere er vi takknemlige for å ha fått tilgang til ei flott fjellbygd med fantastiske friluftsområder og mye uberørt natur. Samtidig bør Vinje kommune være minst like takknemlige for at hyttefolket i Rauland legger igjen anslagsvis 150 millioner kroner i året i kommunen (kr. 50 000,- pr. hytte i følge tall fra Norges Hytteforbund). Denne verdiskapningen har i flere tiår generert viktige arbeidsplasser innenfor handel, service, turistnæring og ikke minst i bygg- og anleggsbransjen i Rauland. Det er også verd å minne om at Vinje kommune er en av ca. 20 kommuner her i landet der det er langt flere hytteeiere enn fastboende. Hyttefolket er likevel ikke representert i kommunale organer der det hvert år tas viktige og avgjørende beslutninger som berører hyttefolkets ve og vel.

**Den vanskelige balansegangen:**

Vi i styret i Rauland hyttevelforening må stadig ha fokus på den vanskelige balansegangen mellom bevaring og utvikling i Rauland. RHVF er slett ikke i mot at Rauland videreutvikles som turistområde, tvert i mot skal både grunneiere, turistutbyggere og kommune ha ros for arbeidet som er gjort for å gjøre Rauland til en attraktiv turistdestinasjon. Det er nok å nevne kostnadskrevende etablering av vann- og avløpsnett, utbygging av alpinanlegg, oppkjøring av løypenett, utplassering av søppelcontainere mm..

Enkelte ganger mener vi likevel det er grunn til å reagere, og forslaget om fortetting i Livoll/Flotebu/Farhovd er et slikt tilfelle.

Se uttalelse fra i styret i Rauland hyttevelforening på neste side:

***Uttalelse fra Styret i Rauland hyttevelforening***

*Styret i Rauland hyttevelforening ble informert om planene om fortetting av hyttefeltene på Livoll, Flotebu og Farhovd tidlig i mai etter en henvendelse fra ett av våre medlemmer på Livoll. Vi er også gjort kjent med de innsigelsene som hytteeierne i området har kommet med, både mht. tidligere muntlige løfter fra grunneier Gunn Oterkil og også andre argumenter som er anført mot fortetting av hyttefeltene.*

***Lovnad fra grunneier***

*Det synes å være en samstemt oppfatning hos flere titalls hytteeiere i området om at grunneier har gitt muntlig tilsagn om at ytterligere fortetting av hyttefeltene ikke skulle finne sted. Vi har ingen grunn til å betvile hytteeiernes beskrivelse av kommunikasjonen med grunneieren i denne saken.*

*Når flere hytteeiere forteller at denne garantien har vært avgjørende for valget av hyttetomt i Rauland, synes vi det er både leit og forstemmende at grunneier ser ut til å løpe fra sine tidligere løfter. Resultatet av en eventuell fortetting vil bli at tallet på hytter i området vil øke med anslagsvis 50 %. Det vil igjen føre til både redusert trivsel og verdiforringelse av hytteeiendommene. Det er grundig redegjort for dette i notatet fra de berørte hytteeierne.*

*Rauland hyttevelforening mener denne type framferd fra grunneier bidrar til å ødelegge det tillitsfulle forholdet som bør herske mellom hyttefolk og grunneiere/fastboende (som vi har forsøkt å beskrive lenger opp i dette notatet).*

*Til syvende og sist handler dette om grunneiers løftebrudd og manglende respekt for 60-70 hytteeiere som har lagt ned millioner av kroner i det som skulle være familiens hyttedrøm i mange tiår framover.*

*Vi ber derfor om at planene om fortetting trekkes tilbake av grunneier.*

*I denne sammenhengen er det også verd å nevne et hjertesukk fra Rauland Turist som flere ganger har gitt uttrykk for at (mange) grunneiere er mer opptatt av å tjene penger på å selge hyttetomter, framfor å bidra med midler til felleskapet, dvs. infrastruktur som f.eks. løypekjøring på vinterstid og etablering av skibroer og andre trafikksikkerhetstiltak (se neste punkt).*

***Trafikkforholdene***

*Rauland hyttevelforening synes det er overraskende at trafikkforholdene (nok en gang) knapt er nevnt i planomtalen som er sendt ut fra kommunen i denne saken. Trafikksikkerhet er etter vår mening en av de viktigste – og mest forsømte - områdene i forbindelse med den storstilte hytteutbyggingen i Rauland det siste tiåret.*

*Fylkesvei 37:*

*RHVF har flere ganger tatt opp med kommunen trafikksikkerheten langs fv. 37. Vårt hovedpoeng er at den rekordstore utbyggingen av nye hytteområder i Rauland har skjedd praktisk talt uten at det er gjort vesentlige tiltak for å trygge trafikksikkerheten. På vinterstid, med høye brøytekanter og glatt veibane, er det forbundet med stor risiko og bevege seg langs hovedveien.*

*Rauland hyttevelforening har derfor satt som et ufravikelig krav at det må etableres gang- og sykkelvei langs hele strekningen fra Krossen til Heimvegli.*

*Tallet på hytter og fritidsboliger har nå passert 3000 i Rauland og bare de siste par årene er nye store felt blitt godkjent i bl.a. Holtardalen (Stein Birger Johnsen), Heimvegli (Helge Åsen), ved hotellet (Halvor Lognvik) og på Hovdeli (Ingunn Garvold), uten at det er stilt tydelige krav til trafikksikkerhet. Planene om fortetting med 44 nye hytter på Livoll/ Flotebu/ Farhovd føyer seg bare inn i rekken av nye ambisiøse utbyggingsprosjekter der krav om trafikksikkerhet praktisk talt er fraværende.*

*Vi vedlegger et notat om trafikk som ble utarbeidet av Rauland hyttevelforening i fjor og som resulterte i et møte i mai 2015 der bl.a. Statens Vegvesen, Vinje kommune v/rådmannen, grunneiere og turistutbyggere var representert.*

*Flotebuveien:*

*Vi mener også at trafikksikkerheten er for dårlig ivaretatt langs Flotebuveien innover til de aktuelle hytteområdene. I dag er rundt 200 hytter knyttet til denne privatveien (inkludert hyttefeltet på Storhaug). Veien er lang, smal og stedvis av dårlig standard og man er avhengig av møteplasser når to biler møtes. Også på denne veistrekningen er det nærmest umulig for gående å ferdes på vinterstid når trafikken er stor og brøytekantene meterhøye.*

*Vi vil også påpeke utfordringen med krysningspunktet mellom Flotebuveien og Telemarks kanskje «mest trafikkerte» skiløype, nemlig lysløypa mellom Vierli og Rauland Høgfjellshotell, den såkalte Gazastripa. Så vidt vites ble det stilt krav til grunneier(e) om planfri ski-kryssing da utbyggingen av nye hytter startet opp for fullt på Storhaug og Flotebu/Livoll for noen år siden. Hvorfor tiltaket aldri har blitt gjennomført vet vi ikke. Vi registrerer uansett at saken fortsatt er uløst til tross for stadig mer ferdsel, både langs veien og i skiløypa. Det må derfor være et ufravikelig krav at planfri skikryssing Flotebuveien-lysløypa blir etablert, enten i form av skibru eller ved en såkalt kulvert, før nye større utbyggingsprosjekter langs denne veien i det hele tatt blir vurdert.*

***Åpne sluser ut i friområdene.***

*Rauland hyttevelforening mener også at Vinje kommune generelt har vært for ettergivende ovenfor grunneiere/utbyggere mht. å bevare åpne sluser/fri tilgang ut i friområdene. Det mest slående eksempelet er Holtardalen som praktisk talt er tettet igjen som følge av den enorme utbyggingen. De to stiene opp bjørkelia i Holtardalen som i årtier knyttet Rukkemo-området til Silkedalen er for lengst nedbygd og rasert av hytter, veier, skjæringer og fyllinger.*

*En planlagt fortetting i Livoll/Flotebu-området vil selvsagt ikke få like alvorlige følger, men vi ber likevel planmyndighetene i kommunen om å ta på alvor de innsigelsene som har kommet fra hyttefolket i området når det gjelder lys, luft, utsikt, bevaring av tilgrensende naturområder, dyreliv og åpne korridorer ut i friområdene.*

***Konklusjon.***

* *Rauland hyttevelforening støtter hytteeiernes innsigelser og ber om at tidligere muntlige avtaler med grunneier blir respektert og at planene om fortetting skrinlegges.*
* *Rauland hyttevelforening peker på at trafikksikkerheten i alt for liten grad er vektlagt i plandokumentene i denne saken, både langs fylkesvei 37 og langs Flotebuveien.*
* *Rauland hyttevelforening ber om at momenter som tilgang til friområdene og hyttefolkets bekymring for forringelse av naturområdene blir tatt på alvor.*
* *Rauland hyttevelforening støtter hytteeiernes ønske om et møte i august mellom berørte hytteeiere i området og grunneier og Vinje kommune.*

*Porsgrunn, 15. juni 2016*

*På vegne av styret i Rauland hyttevelforening*

*Erik Berg-Hansen*

*Leder*

*Rauland hyttevelforening*

*E-post: erik.berg.hansen@nrk.no*

*Telefon: 91608425*